TFG บวก 3% นิวไฮรอบ 2 เดือน รับราคาสุกรฟื้นตัว โบรกฯ เชียร์ “ซื้อ” เป้า 5.20 บ.
TFG บวก 3% นิวไฮรอบ 2 เดือน รับราคาสุกรฟื้นตัว โบรกฯ เชียร์ "ซื้อ" เป้า 5.20 บาท ล่าสุด ณ เวลา 15.13 น. อยู่ที่ 4.18 บาท บวก 0.12 บาท หรือ 2.96% สูงสุดที่ 4.22 บาท ต่ำสุดที่ 4.08 บาท ด้วยมูลค่าซื้อขาย 12.22 ล้านบาท
3 ส.ค. 2561

ผู้สื่อข่าวรายงานว่า ราคาหุ้น บริษัท ไทยฟู้ดส์ กรุ๊ป จำกัด (มหาชน) หรือ TFG ล่าสุด ณ เวลา 15.13 น. อยู่ที่ 4.18 บาท บวก 0.12 บาท หรือ 2.96% สูงสุดที่ 4.22 บาท ต่ำสุดที่ 4.08 บาท ด้วยมูลค่าซื้อขาย 12.22 ล้านบาท

ทั้งนี้ ราคาหุ้น TFG ปรับตัวขึ้นในรอบ 2 เดือน นับตั้งแต่ราคาหุ้นอยู่ที่ระดับ 4.18 บาท เมื่อวันที่ 13 มิ.ย.2561
ด้าน บล.เอเซีย พลัส ระบุในบทวิเคราะห์ว่า ราคาสุกรหน้าฟาร์ม ณ วันที่ 2 ส.ค. 61 เท่ากับ 58 บาท/กก. ปรับเพิ่มขึ้น 1.8% จากสัปดาห์ก่อนหน้า โดยราคาสุกรหน้าฟาร์มปรับเพิ่มขึ้นจากสัปดาห์ก่อน เนื่องจากคาดว่าผู้เลี้ยงสุกรรายย่อยและรายกลางที่มีปัญหาด้านสภาพคล่อง หลังจากที่เผชิญปัญหาขาดทุนมานานกว่า 11 เดือน ได้เริ่มทยอยลดการเลี้ยงสุกรลงแล้ว ถือเป็นสัญญาณบวกต่อแนวโน้มราคาสุกรและประสิทธิภาพการทำกำไรธุรกิจสุกรในงวดครึ่งหลังปี 61
ทั้งนี้ราคาสุกรเฉลี่ยตั้งแต่ต้นปี 2561 เท่ากับ 51.97 บาท/กก. ปรับลดลง 9.6% จากราคาสุกรหน้าฟาร์มเฉลี่ยปี 2560 ต่ำกว่าสมมติฐานราคาสุกรเฉลี่ยปี 2561 ที่ฝ่ายวิจัยประเมินไว้ที่ 56 บาท/กก. เล็กน้อย แต่ฝ่ายวิจัยประเมินว่าราคาสุกรหน้าฟาร์มจะทยอยฟื้นตัวในช่วงที่เหลือของปี 2561 ทั้งนี้ TFG และ CPF ประกอบธุรกิจสุกรในประเทศ 20% และ 14% ตามลำดับ
อย่างไรก็ตาม ฝ่ายวิจัยประเมินว่าแนวโน้มราคาสุกรจะทยอยฟื้นตัวในงวดครึ่งหลังปี 61 ส่งผลบวกต่อแนวโน้มธุรกิจสุกร จึงแนะนำ “ซื้อ” หุ้น TFG พร้อมให้ราคาเป้าหมาย 5.20 บาทต่อหุ้น